钦定古今图书集成/理学汇编/学行典/第273卷 > 《与何引书》昭明太子
## 钦定古今图书集成/理学汇编/学行典/第273卷 > 《与何引书》昭明太子

某叩头叩头。昔园公道胜，汉盈屈节，春卿经明，《汉庄》
北面。况乃义兼乎此，而顾揆不肖哉？但经途千里，眇
焉莫因，何尝不梦姑胥而郁陶，想具区而杼轴，心往
形留，于兹有年载矣。方今朱明受谢，清风届寒，想摄
养得宜，与时休适。耽精义，味元理，息嚣尘，玩泉石，激
扬硕学，诱接后进。志与秋天竞高，理与春泉争溢，乐
可言乎？岂与口厌刍豢，耳聆丝竹之娱者同年而语
哉？方今泰阶端平，天下无事，修日养夕，差得从容钻
阅《六经》，泛滥百氏，研寻物理，领略清言，既以自慰，且
以自儆。而才性有限，思力匪长，热疹惛愦，多惭过目，
释卷便忘。是以蒙求之怀，于兹弥轸。聊遣典书陈显
宗，申其蕴结。想敬。〈缺〉宜，此岂尽意。